कार्मिक, लोक शिकायत एवं पेंशन मंत्रालय
सतर्कता जागरूकता सप्ताह- 2020
केन्द्रीय सतर्कता आयोग 27 अक्टूबर से 2 नवंबर, 2020 तक सतर्कता जागरूकता सप्ताह का अनुपालन कर रहा है । सतर्कता जागरूकता सप्ताह प्रत्येक वर्ष उस सप्ताह के दौरान मनाया जाता है जिसमें सरदार वल्लभभाई पटेल  का जन्मदिन आता है । नागरिक भागीदारी के माध्यम से सार्वजनिक जीवन मे ईमानदारी तथा सत्यनिष्ठा को बढ़ावा देने के लिए, यह जागरूकता सप्ताह हमारी प्रतिबद्धता की पुष्टि करता है ।
वर्ष 2020 में, सतर्कता जागरूकता सप्ताह 27 अक्टूबर से 2 नवंबर, 2020 तक “सतर्क भारत, समृद्ध भारत - Satark Bharat, Samriddh Bharat” विषय के साथ मनाया जा रहा है । वेबसाइट पर अर्थगर्भित विषयों को डालने तथा प्रस्तावित विषय पर मुख्य सतर्कता अधिकारियों की राय प्राप्त करने के बाद इस वर्ष इस विषय को चुना गया है ।
केन्द्रीय अन्वेषण ब्यूरो, सतर्कता और भ्रष्टाचार-विरोध पर एक राष्ट्रीय सम्मेलन  का आयोजन कर रहा है, जिसे माननीय प्रधानमंत्री, श्री नरेंद्र मोदी सतर्कता जागरूकता सप्ताह के दौरान दिनांक 27.10.2020 को सायं 5 बजे संबोधित करेंगे, जो लाइव वेबकास्ट होगा और इसे केंद्र सरकार के सभी संगठन / विभाग लाइव वेबकास्ट देख सकेंगे ।
सभी संगठनों को सलाह दी गई है कि वे कोविड -19 निवारण दिशा-निर्देशों का सख्ती से पालन करें जैसे कि सभी स्थानों और कार्यक्रमों में मास्क पहनना, 'दो गज की दूरी' रखना और अपने हाथों को धोना । इसके अतिरिक्त, सभी संगठनों को निदेश दिया गया है कि व्यय विभाग के दिनांक 04.09.2020 के कार्यालय ज्ञापन संख्या 7[2]ई कॉर्ड/2020 द्वारा वित्त मंत्रालय के माध्यम से जारी अर्थोपाय का सख्ती से अनुपालन करें ।
आयोग का मानना है कि राष्ट्र की प्रगति में भ्रष्टाचार एक मुख्य बाधा है । समाज के सभी वर्गों को हमारे राष्ट्रीय जीवन में ईमानदारी बनाए रखने के लिए सतर्क रहने की आवश्यकता है ।
आयोग चाहता है कि सभी संगठन आंतरिक  कार्यकलापों पर ध्यान केंद्रित करें, जिन्हें इस वर्ष सतर्कता जागरूकता सप्ताह के भाग के रूप में अभियान विधि में लिया जाना है । इसमें, आंतरिक प्रक्रियाओं में सुधार, कार्यों का समयबद्ध निपटान और प्रौद्योगिकी सशक्तिकरण तथा सर्वांगी सुधार शामिल हैं । आयोग सभी प्रक्रियाओं को पारदर्शी बनाने पर बल देता है जिसमें आउटसोर्स कर्मचारियों का भुगतान, मकान आबंटन, भू-अभिलेख सहित संपत्तियों का अद्यतन और डिजिटलीकरण, पुराने फर्नीचर का निराकरण और निर्धारित प्रक्रियाओं / वर्तमान नियमों का पालन करते हुए पुराने रिकॉर्ड को नष्ट करना शामिल है ।
संगठनों को सलाह दी गई हैं कि वे अपने संगठनों के भीतर सर्वांगी सुधारों की पहचान करें और उन्हें कार्यान्वित करें । इसके पश्चात अपने संगठन की वेबसाइट पर लोक क्षेत्र में इसे अपलोड करें । सर्वांगी सुधारों और सुशासन के उपायों के व्यापक प्रसार को सुनिश्चित करने के लिए इसे केन्द्रीय सतर्कता आयोग को भेज सकते हैं ।
निवारक सतर्कता को बैंकों के परिवीक्षाधीन अधिकारियों और वैज्ञानिक जैसे कुछ अन्य संवर्गों के बुनियादी प्रशिक्षण पाठ्यक्रम के लिए प्रशिक्षण पाठ्यचर्या में शामिल किया गया है । भारत सरकार के विभिन्न मंत्रालयों के अंतर्गत संगठित समूह `क` सेवा के मध्यम स्तर के अधिकारियों के लिए मिड-कैरियर प्रशिक्षण कार्यक्रम में निवारक सतर्कता पर एक भाग भी शामिल है । ईमानदारी तथा पारदर्शिता के प्रति सरकारी कर्मचारियों के व्यवहार और उनकी सोच में परिवर्तन लाने के लिए उत्कृष्ट संस्थानों और ग्राम भ्रमण आदि को जोड़ा गया है ।
सभी कर्मचारियों से अनुरोध है कि वे आयोग द्वारा परिचालित सत्यनिष्ठा प्रतिज्ञा लें । सभी व्यक्ति, जिनके साथ संगठन का संबंध है जैसे विक्रेता, आपूर्तिकर्ता, ठेकेदार, आदि से भी प्रतिज्ञा लेने का अनुरोध किया जाता है । आयोग ने केंद्र सरकार के सभी मंत्रालयों / संगठनों से अनुरोध किया है कि वे अपने संगठन में विषय से संबंधित कार्यकलापों के संचालन के साथ-साथ जनता / नागरिकों के लिए भी विशिष्ट कार्यकलापों का संचालन करें:
क) कर्मचारियों / उपभोक्ता अनुकूल जानकारी के प्रसार के लिए संगठनात्मक वेबसाइट का उपयोग करें और शिकायतों के निवारण के लिए उपलब्ध उपायों को सुलभ कराएँ ।
ख) संगठन, भ्रष्टाचार विरोधी संदेश के प्रसार के लिए विभिन्न विशिष्ट कार्यकलाप आयोजित करें और समृद्ध भारत के लिए महत्वपूर्ण, सतर्क भारत की आवश्यकता पर बल दें । ऑनलाइन विधि का व्यापक रूप से प्रयोग करें।
ग) जागरूकता का प्रसार करने के लिए सोशल मीडिया प्लेटफॉर्म, अधिक संख्या में एसएमएस / ई-मेल, व्हाट्सएप, इलेक्ट्रॉनिक और प्रिंट मीडिया आदि का व्यापक उपयोग करें ।
<><><><><>
SNC
(Visitor Counter : 6569